Félag atvinnurekenda , með stuðningi 25 blómaverslana , -innflytjenda og -verkstæða , sendi ráðuneytinu erindi um lækkun á blómatollum í október . Tillögur FA til ráðgjafanefndar um inn - og útflutning landbúnaðarvara hafa ekki hlotið brautargengi að undanförnu . FA hefur farið fram á að felldir yrðu niður tollar á túlipönum vegna ónógs framboðs af þeim . Fréttablaðið / Getty Auglýsing Fjármálaráðuneytið hyggst hefja vinnu við endurskoðun á blómatollum , í framhaldi af því að Félag atvinnurekenda , með stuðningi 25 blómaverslana , -innflytjenda og -verkstæða , sendi ráðuneytinu erindi um lækkun á blómatollum í október . Atvinnuvegaráðuneytið og embætti tollstjóra munu einnig koma að þessari vinnu . Ólafur Stephensen , framkvæmdastjóri Félags atvinnurekenda , segist fagna þessu . „ Það hefur ekkert verið ákveðið um breytingar á tollum , en ég held að okkur hafi tekist að sýna ráðuneytinu fram á að núverandi kerfi ofurtolla á blómum er mjög óhagstætt bæði verslunum og neytendum , án þess að þjóna endilega þeim tilgangi að vernda innlenda blómaframleiðendur , “ segir Ólafur . „ Það er hægt að gera miklar breytingar í frjálsræðisátt og auka samkeppni , án þess að það komi niður á hagsmunum innlendrar framleiðslu , en hún hefur tekið miklum breytingum frá því að núverandi kerfi verndartolla var stillt upp . “ Ólafur Stephensen , framkvæmdastjóri Félags atvinnurekenda . Fréttablaðið / Anton Brink Tillögur Félags atvinnurekenda til ráðgjafanefndar um inn - og útflutning landbúnaðarvara hafa ekki hlotið brautargengi að undanförnu , en FA hefur annars vegar farið fram á að felldir yrðu niður tollar á túlipönum vegna ónógs framboðs af þeim og hins vegar gert tillögur til nefndarinnar um að heimildir til að flytja inn takmarkað magn af blómum á lægri tollum , svokallaðir tollkvótar , verði auknar verulega . „ Nefndin vinnur samkvæmt regluverki sem er meingallað og skilar iðulega furðulegum niðurstöðum um að enginn skortur sé á vörum þegar hann bókstaflega blasir við . Nú eru stjórnvöld til í að endurskoða alla umgjörð innflutnings á blómum og það leiðir vonandi til skynsamlegri niðurstaðna , “ segir Ólafur .